Gehoorgestremde oorstelp oor topprys | Netwerk24
Gehoorgestremde oorstelp oor topprys
Deur Cheréne Pienaar 23 Februarie 2021 22:41
Danie Emmenis (21) by die matriekuitslaegeleentheid wat Maandag in Gauteng gehou is. By hom is Panyaza Lesufi, LUR vir onderwys in Gauteng, en Angie Motshekga, minister van basiese onderwys. Foto: Verskaf
'n Matrikulant uit die klas van 2020 wat op die ouderdom van drie maande gehoorprobleme weens 'n virus ontwikkel het, is as die beste presteerder in gebaretaal as huistaal in die land aangewys.
Danie Emmenis (21), 'n oudmatriekleerling van die Trans-Oranje-skool vir dowe leerlinge, sê hy was oorstelp om Maandag dié goeie nuus te kry en Angie Motshekga, minister van basiese onderwys, en Panyaza Lesufi, LUR vir onderwys in Gauteng, te ontmoet.
"Dit was 'n voorreg dat hulle my persoonlik geluk gewens het met my prestasie."
Johan, Danie se pa, vertel sy seun het talle oorbruggingsjare in sy skoolloopbaan gehad.
"Hy het op drie jaar al vir die eerste keer skool toe gegaan."
Toe het hy 'n basiese kommunikasiemiddel aangeleer. Hy het eers op sesjarige ouderdom die inplantings ontvang.
Danie Emmenis (21) en Panyaza Lesufi geniet 'n ligte oomblik saam. Foto: Verskaf
Jano, sy ouer broer, het hom deurentyd bygestaan en gehelp deur die jare op skool, vertel Danie trots.
Sy droom is om skool te gee vir leerlinge wat ook, nes hy, gehoorgestremd is.
Hy is as baba met 'n virus genaamd enkafilitus gediagnoseer en kan niks hoor sonder sy kogliêre inplantings nie.
"Met dié apparaat kan ek amper normaal hoor."
As hy een boodskap aan matrieks met gestremdhede kan oordra, sal dit die volgende wees: "Leer hard om jou doelwitte te bereik, vra vir die onderwysers om te help waar jy sukkel. Toon altyd respek en wees 'n harde werker. Gee aandag in die klas."
Sy stokperdjies is om na musiek te luister en rolprente en vervolgverhale te kyk.
"Ek wil net dankie sê vir al die onderwysers in Trans-Oranje Skool vir dowes en spesifiek vir juf. Jackie Oosthuizen wat my gebaretaal geleer het."
Danie was vir vier jaar op die skool se leerlingraad en was vir een jaar hoofseun van die skool.
"Dit het my goeie eienskappe geleer."
• Sinoyolo Ngubene van KwaZulu-Natal is tweede beste in gebaretaal in die land en Khadeejah Hansrod, ook van KZN, derde.